98/457/EY: Komission päätös, tehty 3 päivänä heinäkuuta 1998, jäsenvaltioiden lainsäädännön lähentämisestä annetun neuvoston direktiivin 89/106/ETY 20 artiklan soveltamisesta päätöksessä 94/611/EY tarkoitetun yksittäisen palavan esineen (SBI) tekstin osalta (tiedoksiannettu numerolla K(1998) 1743) (ETA:n kannalta merkityksellinen teksti)



Virallinen lehti nro L 201 , 17/07/1998 s. 0114 - 0116



KOMISSION PÄÄTÖS, tehty 3 päivänä heinäkuuta 1998, jäsenvaltioiden lainsäädännön lähentämisestä annetun neuvoston direktiivin 89/106/ETY 20 artiklan soveltamisesta päätöksessä 94/611/EY tarkoitetun yksittäisen palavan esineen (SBI) tekstin osalta (tiedoksiannettu numerolla K(1998) 1743) (ETA:n kannalta merkityksellinen teksti) (98/457/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY (1), sellaisena kuin se on muutettuna direktiivillä 93/68/ETY (2), ja erityisesti sen 20 artiklan, sekä katsoo, että jäsenvaltioiden väliset erot paloteknisissä testausmenetelmissä ja luokitusjärjestelmissä merkitsevät, että yhdenmukaistaminen voidaan toteuttaa ainoastaan ottamalla käyttöön hyväksyttyihin testausmenetelmiin perustuva yhtenäinen luokitusjärjestelmä kaikkialla yhteisössä, direktiivin 89/106/ETY 3 artiklan 2 kohdassa säädetään, että rakennuskohteiden turvallisuustasossa olevien erojen huomioon ottamiseksi jokainen olennainen vaatimus voi edellyttää luokitusta, neuvoston direktiivin 89/106/ETY tulkintaa koskevista asiakirjoista annetun komission tiedonannon (3) liitteenä on tulkintaa koskeva asiakirja N:o 2, jonka 4.3.1.1 kohdassa esitetään tuotteiden paloteknisen käyttäytymisen arvioimiseksi yhteiseltä pohjalta kehitettäväksi yhdenmukaistettu ratkaisu, joka saattaa sisältää täyden tai pienennetyn mittakaavan kokeita, jotka kuvaavat huomioon otettavia todellisia tulipaloja, yhdenmukaistettuun ratkaisuun päästään komission päätöksessä 94/611/EY (4) määritellyllä luokitusjärjestelmällä, päätöksen 94/611/EY liitteessä olevassa taulukossa 1 viitataan yksittäisen palavan esineen (Single Burning Item eli SBI) testiin, jota sovelletaan luokan B, C tai D seinä- ja kattomateriaaleihin, mukaan lukien seinien ja kattojen pinnoitteet, rakennuselementteihin, rakennuselementtien sisältämiin tuotteisiin, putkiin ja kanavistoihin sekä julkisivuissa ja ulkoseinissä käytettäviin tuotteisiin, palotekniseen käyttäytymiseen liittyvien ominaisuuksien testaamisessa käytettyjen laitteiden erot saattavat johtaa eroihin testituloksissa ja sen vuoksi samojen testitulosten saamisen varmistamiseksi kaikkialla yhteisössä on tarpeen määritellä yhtenäisen SBI-laitteiston kokoonpano, yhtenäisen SBI-testilaitteiston kokoonpano perustuu virallisten laboratorioiden ryhmän komission puolesta tekemään tutkimukseen, jossa selvitettiin erilaisten SBI-kokoonpanojen kykyä täyttää paloteknisen käyttäytymisen testaukselle päätöksessä 94/611/EY asetetut vaatimukset ja suositeltiin sopivinta kokoonpanoa, parhaaksi katsotulle SBI-kokoonpanolle on suoritettu sarjatestausohjelma, joka kattoi laajan valikoiman rakennusalan tuotteita, ja tässä päätöksessä säädetyt toimenpiteet ovat pysyvän rakennusalan komitean lausunnon mukaiset, ON TEHNYT TÄMÄN PÄÄTÖKSEN: 1 artikla Päätöksen 94/611/EY liitteessä olevassa taulukossa 1 tarkoitetun yksittäisen palavan esineen huoneessa testin rakennusalan tuotteiden luokittelutarkoituksiin palotekniikan osalta on oltava tämän päätöksen liitteessä eritellyn kokoonpanon mukainen. 2 artikla Tämä päätös on osoitettu kaikille jäsenvaltioille. Tehty Brysselissä 3 päivänä heinäkuuta 1998. Komission puolesta Martin BANGEMANN Komission jäsen (1) EYVL L 40, 11.2.1989, s. 12 (2) EYVL L 220, 30.8.1993, s. 1 (3) EYVL C 62, 28.2.1994, s. 23 (4) EYVL L 241, 16.9.1994, s. 25 LIITE YKSITTÄISEN PALAVAN ESINEEN (SBI) TESTIN LAITTEISTO 1. Yleistä SBI-testilaitteisto kuvataan täydellisesti tulevassa eurooppalaisessa standardissa. SBI-testilaitteisto kokonaisuudessaan (ympäröivä suljettu tila mukaan lukien) on kaikissa tapauksissa samanlainen ja tulevaan eurooppalaiseen standardiin sisällytettävien sallittavien (esimerkiksi toleransseja koskevien) vaihteluiden mukainen. 2. Kokeen periaate Koekappale, joka koostuu kahdesta toisiinsa nähden suoraan kulmaan asennetusta pystysuorasta sivusta, altistetaan liekille, joka synnytetään kulman alareunaan sijoitetulla polttimella. Liekki tuotetaan polttamalla hiekkatäytteen läpi johdettua propaanikaasua. Polttimen sytyttämisen jälkeen mitataan seuraavia koekappaleen palamisprosessiin liittyviä muuttujia: syttymisaika, liekin leviäminen, lämmön vapautuminen, savunmuodostus ja liekehtivät pisarat/osat. 3. Testilaitteisto SBI-testilaitteisto koostuu suljetusta testaustilasta, SBI-koelaitteesta (vaunusta, kehikosta, polttimista, kuvusta, savukaasujen kokoojasta sekä putkistosta), propaaninsyöttöjärjestelmästä, savukaasujen poistojärjestelmästä ja yleisistä mittalaitteista. Testilaitteiston tarkat eritelmät ja muoto määritellään edellä 1 kohdassa manitussa tulevassa eurooppalaisessa standardissa. Laitteiston tärkeimmät osat ovat seuraavat: 3.1 SBI-testissä käytettävä suljettu tila - Sisämitat: - korkeus (2,4 ± 0,1) m (kehikon yläreunan tasolle), - lattia-ala (3,0 m ± 0,6) m molempiin suuntiin. - Ikkunat: ikkunat kahdella seinällä, jotka ovat vastakkain kahden toisiinsa nähden suorassa kulmassa olevan koekappaleen tason etupuolten kanssa. - Yhdellä seinällä on oltava aukko testivaunua varten; vaunun ja sivuseinien välinen etäisyys ≥ 0,5 m.- Vaunun ollessa paikallaan ei suljetun tilan aukkojen pinta-ala saa vaunun pohjassa olevaa ilmansyöttöaukkoa ja kuvussa olevaa savukaasujen poistoaukkoa lukuun ottamatta olla suurempi kuin 0,05 m2. 3.2 SBI-koelaite SBI-koelaitteen muodostavat a) vaunu, jolle toisiinsa nähden suorassa kulmassa olevat koekappaleen osat asennetaan siten, että hiekkatäytteinen pääpoltin on pystysuoran kulman alalaidassa; vaunu asetetaan paikoilleen siten, että sen takareuna sulkee SBI-testissä käytettävän suljetun tilan seinässä olevan aukon; vaunun lattian alta tapahtuva ilmansyöttö suoritetaan rei'itettyjen levyjen läpi, jotta ilmavirta jakautuisi tasaisesti suljetun tilan lattialle; b) kiinteä kehikko, johon vaunu työnnetään ja joka tukee kupua; apupoltin kiinnitetään kehikkoon; c) kehikon päällä oleva kupu, joka kerää palamiskaasut; d) kuvun päällä oleva kokooja, johon liittyy vaakasuora poistoputki kaasujen poistoa varten; kokoojan pohjassa olevat ohjauslevyt pitävät virtauksen riittävän symmetrisenä; e) mittausputki, jonka mitat ja muoto on määritelty. Koelaitteeseen voidaan asentaa koekappaleita, joiden paksuus on alle 200 mm. 3.3 Polttimet ja propaaninsyöttöjärjestelmä a) SBI-testilaitteistoon kuuluu kaksi identtistä hiekkatäytteistä poltinta, joista toinen on kiinnitetty vaunun pohjalevyyn ja toinen kehikon pylvääseen ja jotka täyttävät seuraavat ehdot: - muoto: suorakulmainen kolmio (ylhäältä katsottuna), samanmittaisten sivujen pituus 250 mm, korkeus 80 mm, pohja suljettu lukuun ottamatta painopisteen kohdalle sijoitettua 1/2″ putken muhvia, yläreuna avoin; mittojen toleranssi ±2 mm, - laatikko on valmistettu 1,5 mm (ruostumattomasta) teräksestä, täytetty pohjalta 60 mm sorakerroksella (kivien halkaisija 4-8 mm), jonka päällä on 20 mm hiekkakerros (kivien halkaisija 2-4 mm); kaksi kerrosta pidetään vakaina metalliverkkojen avulla, jotka myös estävät soran valumisen kaasuputken muhviin; kerrosten paksuuden toleranssi ±2 mm, - sijainnit: - pääpoltin asennetaan vaunun pohjalevyyn ja liitetään koekappaleiden asennuspaikan alareunassa olevaan U-profiiliin, - apupoltin kiinnitetään vastapäätä koekappaleiden muodostamaa kulmaa olevaan kehikon pylvääseen siten, että polttimen yläreuna on korkeudella 1450 mm ± 5 mm lattiasta mitattuna (1000 mm pystysuora etäisyys kupuun), että polttimen pitkä sivu on yhdensuuntainen pääpolttimen pitkän sivun kanssa ja lähinnä sitä, ja että polttimen 45 asteen kulmat ovat 700 mm ± 5 mm etäisyydellä koekappaleen asennustasosta; b) koekappaleita suojataan apupolttimen liekkien aiheuttamalta lämpövuolta suojuksella, jonka materiaalit ja muoto on määritelty; c) polttimissa on oltava sytytyslaitteet kuten esimerkiksi sytytysliekki tai hehkulanka; d) propaanin puhtauden on oltava 95 prosenttia tai korkeampi. Propaani syötetään määritettyjen vaatimusten mukaisen massavirtauksen säätimen kautta. 3.4 Savukaasujen poistojärjestelmä Savukaasujen poistojärjestelmän on oltava edellä 1 kohdassa tarkoitetussa tulevassa eurooppalaisessa standardissa määritettyjen vaatimusten mukainen. 3.5 Yleiset mittalaitteet Mittalaitteiden tyyppi, suorituskyky ja sijoittelu määritetään edellä 1 kohdassa tarkoitetussa tulevassa eurooppalaisessa standardissa. 4. Koekappale Kulmamuotoinen koekappale koostuu kahdesta sivusta, joita kutsutaan lyhyeksi ja pitkäksi sivuksi. Levyjen ja erillisten osien muodostamien tuotteiden mitat ovat seuraavat: a) lyhyt sivu: (495 mm ± 5 mm) × (1500 mm ± 5 mm) b) pitkä sivu: (1000 mm ± 5 mm) × (1500 mm ± 5 mm). Muihin tuotetyyppeihin kuuluvat koekappaleet, kuten kaapelit, putket, kanavistot, letkut ja irtonaiset eristemateriaalit toimitetaan ja asennetaan niiden käyttötarkoitusta vastaavalla tavalla, joka kuvaillaan täydellisesti tulevassa eurooppalaisessa standardissa. Tuotteet kiinnitetään alustaan loppukäytön mukaisella tavalla silloin, kun kyseinen menettely on perusteltua. Alustat ja asennusmenettelyt ovat tulevan eurooppalaisen standardin mukaiset. Tuotteet kiinnitetään taustalevyyn, jonka tyyppi on määritetty, ja ne valmistellaan testausta varten tulevassa eurooppalaisessa standardissa annettujen ohjeiden mukaisesti. Koekappaleen sivut asennetaan vaunuun pystysuorassa asennossa ja niihin merkitään vaaka- ja pystysuora viivoitus. Nämä menettelyt määritetään tulevassa eurooppalaisessa standardissa. 5. Testimenettely Testimenettely kalibrointi, asennusmenettelyt ja käyttöolosuhteet mukaan lukien sekä mitattavat muuttujat kuvaillaan yksityiskohtaisesti tulevassa eurooppalaisessa standardissa.